Peter Kažimír

Ing. Peter Kažimír (* 28. jún 1968, Košice) je slovenský politik a súčasný guvernér Národnej banky Slovenska.

 Životopis 
Peter Kažimír absolvoval Obchodnú fakultu vtedajšej Vysokej školy ekonomickej v Bratislave. Potom pracoval na pozícií asistenta daňového poradcu v právnickej kancelárii. Od roku 1995 pôsobil ďalších 11 rokov vo viacerých komerčných firmách.

Poslancom Národnej rady Slovenskej republiky sa stal po voľbách v roku 2006 za stranu SMER-SD a zastával funkciu štátneho tajomníka ministerstva financií. V roku 2012 sa ujal funkcie ministra financií a zostal v nej aj po voľbách v roku 2016. Počas toho, čo bol minister financií, zastával aj pozíciu podpredsedu vlády.

V minulosti bol najdlhšie slúžiacim ministrom z krajín Európskej únie a najdlhšie slúžiacim ministrom v histórií samostatnej Slovenskej republiky. Počas svojho pôsobenia na ministerstve financií pripravil 7 rozpočtov. V roku 2018 predložil historicky prvý návrh štátneho rozpočtu, ktorý pre rok 2019 počítal s vyrovnaným rozpočtom verejných financií. Na rezort financií nastúpil v roku 2012 s deficitom 4,3 % HDP. Pri odchode z ministerského postu v roku 2019 odovzdal rezort s deficitným rozpočtom. Peter Kažimír vo funkcií ministra tiež znížil dlh verejných financií z takmer 55 % HDP v roku 2013 na 49 % výkonu ekonomiky v roku 2018.

Od 1. júna 2019 sa stal guvernérom Národnej banky Slovenska.

Od roku 2010 bol podpredsedom SMERu. V súvislosti s vymenovaním za guvernéra NBS sa 3. júna 2019 vzdal členstva v strane.

 Korupčné kauzy 

V októbri 2021 obvinil Úrad špeciálnej prokuratúry (ÚŠP) Petra Kažimíra z podplácania v súvislosti s výpoveďami spolupracujúceho obvineného Františk Imreczeho, bývalého šéfa Finančnej správy SR, ktorému mal Kažimír ako „kuriér“ priniesť úplatok 50-tisíc eur.

Kažimír sa spomína aj v kauze Mýtnik, v ktorej figuruje podnikateľ a bývalý poslanec NR SR za HZDS Jozef Brhel so synom, právnik Martin Bahleda, bývalý šéf IT na finančnej správe Milan Grega, architekt a kamarát Petra Kažimíra Miroslav Slahučka a bývalý štátny tajomník ministerstva financií (MF SR) Radko Kuruc. Slahučka mal v mene Kažimíra požadovať úplatok vo výške 150-tisíc eur od podnikateľa Michala Suchobu (neskôr tiež stíhaného), za ktorý mu mal zabezpečiť schválenie zmeny rozpočtu na MF SR tak, aby pokračoval projekt e-kasa, z ktorej mala profitovať Suchobova firma.

V júni 2022 Kažimírovo obvinenie zrušil generálny prokurátor Maroš Žilinka s využitím paragrafu 363 Trestného poriadku, v novembri bol však za rovnaký skutok obvinený opäť. Vo februári 2023 ho prokurátor ÚŠP obžaloval a v apríli bol trestným rozkazom sudcu Špecializovaného trestného súdu uznaný vinným z podplácania a bol mu uložený peňažný trest vo výške 100-tisíc eur s náhradným trestom odňatia slobody na dva roky v prípade zmarenia. Kažimír podal voči rozhodnutiu odpor.

Kažimír nateraz nie je z funkcie guvernéra NBS odvolateľný, v súvislosti s rozsudkom ho však viacero politikov, vrátane prezidentky SR Zuzany Čaputovej a premiéra Eduarda Hegera vyzvalo na rezignáciu.

 Referencie 

 Iné projekty 

 Externé odkazy 
 Peter Kažimír na webe Úradu vlády SR
 Peter Kažimír na webe NBS
 Spravodajstvo týkajúce sa Petra Kažimíra na portáli teraz.sk TASR
 Spravodajstvo týkajúce sa Petra Kažimíra na portáli agentúry SITA

Kategória:Osobnosti z Košíc
Kategória:Slovenskí ekonómovia
Kategória:Slovenskí politici
Kategória:Politici Smeru
Kategória:Ministri financií Slovenskej republiky
Kategória:Ministri hospodárstva Slovenskej republiky
Kategória:Podpredsedovia vlády Slovenska
Kategória:Guvernéri Národnej banky Slovenska
Kategória:Absolventi Ekonomickej univerzity v Bratislave
Kategória:Štátni tajomníci Ministerstva financií Slovenskej republiky